ચવાઈ ને ચુથ્થો થઈ ગયેલો શબ્દ વાપરીને કહેવું હોય તો, વિદ્યા બાલન સુલુનું પાત્ર જીવી ગઈ છે. અત્યાર સુધી વિદ્યાએ ભજવેલાં વિવિધ પાત્રમાં એ કદાચ સુલુની સૌથી નજીક છે. જરા એનું હાસ્ય જુવો. આ હાસ્ય એને બનાવે છે પરફેક્ટ સુલુ. એને સ્ટ્રોંગ સપોર્ટ આપ્યો છે રંગભૂમિ-ફિલ્મના અદાકાર માનવ કૌલએ. માનવ બન્યો છે સુલુનો નોકરિયાત પતિ અશોક. દંપતીનો પુત્ર પ્રણવ બનતો અભિષેક શર્મા પણ સ-રસ. સુલુને જ્યાં નોકરી મળે છે એ રેડિયો સ્ટેશનની કર્તાહર્તા મારિયાના રોલમાં નેહા પરફેક્ટ છે. આ સિવાય, સુલુના શોનો પ્રોડ્યુસર બનતો વિજય મૌર્ય (જે સહ-સંવાદલેખક પણ છે), તૃપ્તિ ખામકર (લેડી ટૅક્સી ડ્રાઈવર), મલિશ્કા મેન્ડોન્સા (આરજે અલબેલી અંજલિ), સુલુની મજાકિયા ટ્વિન સિસ્ટર્સ, વગેરે પાસેથી દિગ્દશર્કે બરાબર કામ કઢાવ્યું છે. આ બધું તમારે જોવું જ રહ્યું.